KÄRÄJÄOIKEUSTUOMARIT r.y.		LAUSUNTO
														8.4.2005

Viite: Oikeusministeriön lainvalmisteluosaston lausuntopyyntö 2.2.2005, OM 4/41/2004

Käräjäoikeustuomarit r.y. haluaa kunnioittaen esittää lausuntonaan sähköistä kiinteistönvaihdantaa selvittävän toimikunnan I osamietinnöstä (2004:28) seuraavaa:

Ehdotettu menettely, jolla siirrettäisiin verohallinnon hallussa olevat kuolinpesien yhteystiedot lainhuuto- ja kiinnitysrekisteriin, parantaa rekisterin tietosisältöä ja siitä voi olla hyötyä rekisterin käyttäjille. Käräjäoikeuksien kannalta uudistus ei liene kovin merkittävä. Esitys on kuitenkin kannatettava.

Myös saantotietojen rekisteriin kirjaantumista nopeuttava menettely on kannatettava. Ehdotettu menettely vähentää saantotietojen hitaasta siirtymisestä johtuvaa riskiä, että väärennetyillä kauppakirjoilla voitaisiin hakea lainhuutoa kiinteistöön. Muutos on syytä toteuttaa, koska nykyisin tällaiseen riskiin voidaan varautua vain yleisellä valppaudella. Nopeutettu saantotietojen kirjautuminen vähentäisi myös käräjäoikeuksien työtä, koska määräalatunnuksia ei tarvitsisi pyytää erikseen käräjäoikeudesta määräalan lainhuudatuksen yhteydessä. Kehittyneen vuorovaikutteisen järjestelmän käyttö saantotietojen siirtämisessä on sen korkeammista kustannuksista huolimatta myös perusteltua. Mitä suurimmalla todennäköisyydellä tällainen järjestelmä pitäisi kuitenkin ottaa käyttöön jo lähitulevaisuudessa.

Mikäli lainhuuto- ja kiinnitysrekisteriin tietotekniikkaa hyödyntäen voidaan merkitä eri tietoina hakemuksen vireilletuloaika ja vireilletulomerkinnän tekemisen todellinen ajankohta, muutos vaikuttaa perustellulta. Näin voidaan välttää rekisterin julkista luotettavuutta koskevat ongelmat, joita syntyy silloin, kun vireilletuloajankohdan ja merkinnän tekemisen välillä on huomattava ero esimerkiksi pitkien juhlapyhien vuoksi. Olisi ehkä pohdittava sitä, voiko tällaisesta kaksoismerkinnästä syntyä sekaannusta rekisterin käyttäjien keskuudessa. Koska käyttäjät ovat kuitenkin enimmäkseen hyvin perillä kiinteistöasioista, sekaannuksen vaara lienee vähäinen ja estettävissä hyvällä tiedottamisella.

Lausunnon valmistelu

Asiaa on käsitelty yhdistyksen hallituksen lausuntovaliokunnassa.

Käräjäoikeustuomarit r.y.

Puheenjohtaja,			Jyrki Kiviniemi
käräjätuomari

Hallituksen jäsen,			Hannu Lindgren 
käräjätuomari